ROZHODNUTIE KOMISIE
z 28. decembra 2004
o finančnom príspevku Spoločenstva na činnosti, ktoré členské štáty plánujú na implementáciu kontrolných, inšpekčných a dozorných programov v roku 2004 (druhá splátka)
(oznámené pod číslom dokumentu K(2004) 5310)
(2004/930/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 2004/465/ES z 29. apríla 2004 o finančnom príspevku Spoločenstva na programy kontroly rybolovu členských štátov (1), a najmä na jeho článok 6 ods. 1,
keďže:
(1)
Členské štáty predložili Komisii svoje programy kontroly rybolovu na obdobie od 1. januára 2004 do 31. decembra 2004 spoločne so žiadosťami o finančný príspevok Spoločenstva na výdavky, ktoré vzniknú pri vykonávaní týchto programov.
(2)
Žiadosti týkajúce sa činností uvedených v článku 4 rozhodnutia 2004/465/ES spĺňajú podmienky na poskytnutie finančných prostriedkov od Spoločenstva.
(3)
Je vhodné stanoviť maximálnu výšku príspevku Spoločenstva na oprávnené výdavky za rok 2004 ako pomoc poskytnutú každému členskému štátu na činnosti uvedené v článku 4 rozhodnutia 2004/465/ES, podiel príspevku Spoločenstva na tieto činnosti a podmienky, za ktorých má Spoločenstvo preplácať vnútroštátne výdavky.
(4)
Členské štáty musia v súlade s článkom 8 rozhodnutia 2004/465/ES preberať záväzky k výdavkom do 12 mesiacov od skončenia roku, v ktorom im bolo oznámené toto rozhodnutie. Musia tiež dodržiavať ustanovenie uvedeného rozhodnutia, pokiaľ ide o spustenie projektov a predloženie žiadostí o preplatenie výdavkov.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre rybolov a akvakultúru,
PRIJALA TOTO ROZHODNUTIE:
Článok 1
Predmet
Toto rozhodnutie stanovuje výšku finančného príspevku Spoločenstva pre každý členský štát, podiel finančného príspevku Spoločenstva a podmienky, za ktorých sa príspevok môže poskytnúť na činnosti uvedené v článku 4 rozhodnutia 2004/465/ES.
Článok 2
Elektronické lokalizačné zariadenia
1. Výdavky, ktoré vzniknú pri nákupe a montáži elektronických lokalizačných zariadení, ktoré umožňujú monitorovanie lodí na diaľku z centra na monitorovanie rybolovu pomocou systému monitorovania plavidiel (SMP, Vessel Monitoring System - VMS) na palubách rybárskych lodí, spĺňajú podmienky na maximálny finančný príspevok 4 500 EUR na loď v rámci limitov stanovených v prílohe I.
2. V rámci limitu 4 500 EUR stanoveného v odseku 1 je prvých 1 500 EUR oprávnených výdavkov krytých finančným príspevkom Spoločenstva vo výške 100 %.
3. Oprávnené výdavky v rozpätí od 1 500 EUR do 4 500 EUR na plavidlo sú kryté finančným príspevkom Spoločenstva v maximálnej výške 50 % týchto výdavkov.
4. Elektronické zariadenia na určovanie polohy by mali spĺňať požiadavky stanovené nariadením Komisie (ES) č. 2244/2003 z 18. decembra 2003, ktorým sa ustanovujú podrobné ustanovenia týkajúce sa systémov monitorovania plavidiel umiestnených na družici (2).
Článok 3
Nové technológie a informačné siete
Výdavky, ktoré vzniknú pri nákupe a inštalácii výpočtovej techniky a technickej pomoci súvisiacej s výpočtovou technikou, ako aj pri vytváraní informačných sietí na umožnenie účinnej a bezpečnej výmeny údajov v súvislosti s monitorovaním, kontrolou a dozorom nad rybárskymi činnosťami, spĺňajú podmienky na poskytnutie finančného príspevku vo výške 50 % oprávnených výdavkov v rámci limitov stanovených v prílohe II. Investície súvisiace s prijímaním a spracovaním radarových družicových údajov na stanici na ostrove Kerguelen majú však nárok na finančný príspevok len vo výške 40 % oprávnených výdavkov v rámci limitov stanovených v prílohe II.
Článok 4
Pilotné projekty nových technológií
1. Výdavky, ktoré vzniknú pri pilotných projektoch súvisiacich so zavádzaním nových technológií na zlepšenie monitorovania rybárskych činností, spĺňajú podmienky na poskytnutie finančného príspevku vo výške 50 % oprávnených výdavkov v rámci limitov stanovených v prílohe III.
2. Pilotné projekty by mali spĺňať podmienky stanovené v nariadení Komisie (ES) č. 1461/2003 z 18. augusta 2003, ktoré stanovuje podmienky na skúšobné projekty na elektronický prenos informácií o rybárskych činnostiach a na diaľkové snímanie (3).
Článok 5
Odborná príprava
Výdavky, ktoré vzniknú v súvislosti s odbornou prípravou a výmennými programami pre štátnych úradníkov zodpovedných za kontrolné a dozorné úlohy pri monitorovaní rybolovu, spĺňajú podmienky na poskytnutie finančného príspevku vo výške 50 % oprávnených výdavkov v rámci limitov stanovených v prílohe IV.
Článok 6
Pilotné inšpekčné a pozorovateľské programy
1. Výdavky, ktoré vzniknú pri pilotných inšpekčných a pozorovateľských programoch, spĺňajú podmienky na poskytnutie finančného príspevku vo výške 50 % oprávnených výdavkov v rámci limitov stanovených v prílohe V.
2. Tieto projekty by mali spĺňať najmä podmienky stanovené v nariadení Rady (ES) č. 812/2004 z 26. apríla 2004, ktorým sa ustanovujú opatrenia, pokiaľ ide o náhodné úlovky veľrýb pri rybolove, a ktorým sa mení a dopĺňa nariadenie (ES) č. 88/98 (4).
Článok 7
Hodnotenie výdavkov
Výdavky, ktoré vzniknú pri zavádzaní systému hodnotenia výdavkov vzniknutých pri kontrolovaní spoločnej politiky v oblasti rybolovu, spĺňajú podmienky na poskytnutie finančného príspevku vo výške 50 % oprávnených výdavkov v rámci limitov stanovených v prílohe VI.
Článok 8
Semináre a mediálne nástroje
Výdavky, ktoré vzniknú pri iniciatívach, ako sú semináre a mediálne nástroje zamerané na zvyšovanie povedomia rybárov a ostatných účastníkov, napríklad inšpektorov, prokurátorov, sudcov, ale aj širokej verejnosti, o potrebe bojovať proti nezodpovednému a nezákonnému rybolovu a o implementácii pravidiel spoločnej politiky rybného hospodárstva, spĺňajú podmienky na poskytnutie finančného príspevku vo výške 75 % oprávnených výdavkov v rámci limitov stanovených v prílohe VII.
Článok 9
Rybárske hliadkové lode a lietadlá
Výdavky, ktoré vzniknú pri nákupe a modernizácii lodí a lietadiel používaných na inšpekciu a dozor príslušných orgánov členských štátov nad rybárskymi činnosťami, spĺňajú podmienky na poskytnutie finančného príspevku v rámci limitov stanovených v prílohe VIII vo výške:
-
50 % oprávnených výdavkov, ktoré vzniknú členským štátom, ktoré pristúpili 1. mája 2004,
-
25 % oprávnených výdavkov, ktoré vzniknú ostatným členským štátom.
Článok 10
Nárok na preplatenie výdavkov
Nárok na preplatenie výdavkov a na preddavky musí byť v súlade s článkami 12 a 13 a prílohou I časťou C rozhodnutia 2004/465/ES.
Článok 11
Toto rozhodnutie je určené členským štátom.
V Bruseli 28. decembra 2004